Meddelelse i henhold til artikel 5 i Rådets forordning (EØF) nr. 3976/87 af 14. december 1987 om anvendelse af EF-traktatens artikel 81, stk. 3, på visse kategorier af aftaler, vedtagelser og samordnet praksis inden for luftfartssektoren

(2002/C 89/02)

(EØS-relevant tekst)

I overensstemmelse med artikel 5 i Rådets forordning (EØF) nr. 3976/87 opfordrer Kommissionen hermed alle interesserede til at fremsætte deres bemærkninger til følgende udkast til Kommissionens forordning om anvendelse af EF-traktatens artikel 81, stk. 3, på visse kategorier af aftaler inden for luftfartssektoren. Alle bemærkninger fremsendes senest en måned efter offentliggørelsen af denne meddelelse til:

Europa-Kommissionen

Generaldirektoratet for Konkurrence

Kontor IV/D2-J 70 2/237

B - 1049 Bruxelles/Brussel

Fax (32-2) 296 98 12

Monique.Negenman@cec.eu.int

Foreløbigt udkast til kommissionens forordning (EF) Nr. .../2002

af ... 2002

om ændring af forordning (EØF) nr. 1617/93 vedrørende konsultationer om passagertakster samt tildeling af ankomst- og afgangstidspunkter i lufthavne (slots)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Økonomiske Fællesskab,

under henvisning til Rådets forordning (EØF) nr. 3976/87 af 14. december 1987 om anvendelse af traktatens artikel 85, stk. 3, på visse kategorier af aftaler, vedtagelser og samordnet praksis inden for luftfartssektoren(1), senest ændret ved akten vedrørende Østrigs, Finlands og Sveriges tiltrædelse, særlig artikel 2,

efter offentliggørelse af udkastet til denne forordning(2),

efter høring af Det Rådgivende Udvalg for Kartel- og Monopolspørgsmål på luftfartsområdet, og

ud fra følgende betragtninger:

(1) Kommissionens forordning (EØF) nr. 1617/93 af 25. juni 1993 om anvendelse af traktatens artikel 85, stk. 3, på visse kategorier af aftaler, vedtagelser og samordnet praksis vedrørende fælles udarbejdelse og samordning af fartplaner, fælles drift, konsultationer om passager- og fragttakster inden for ruteflyvning samt tildeling af ankomst- og afgangstidspunkter i lufthavne (slots)(3) blev senest ændret ved forordning (EF) nr. 1324/2001(4), der omhandler en forlængelse af gruppefritagelsen for konsultationer om passagertakster til den 30. juni 2002 samt en forlængelse af gruppefritagelsen for tildeling af ankomst- og afgangstidspunkter (slots) og samordning af fartplaner til den 30. juni 2004.

(2) I februar 2001 iværksatte Kommissionen en høring om, hvorvidt gruppefritagelsen for konsultationer om takster for ruteflyvning med passagerer bør opretholdes i sin nuværende form. Kommissionen modtog svar fra medlemsstater, flyselskaber, rejsebureauer og forbrugergrupper.

(3) Størstedelen af de adspurgte var af den opfattelse, at Den Internationale Luftfartssammenslutnings (IATA's) passagertakstkonferencer sikrer store fordele i form af multilateral interlining, og at disse fordele ikke kunne opnås med noget andet mindre restriktivt system. Selv om størstedelen af de adspurgte erkendte, at en ophævelse af gruppefritagelsen for passagertakstkonferencer ikke ville betyde et fuldstændigt ophør af interlining, mente mange, at forbrugerne uden takstkonferencer ville have et mindre udvalg af fleksible takster, og mindre selskaber ville have færre interliningmuligheder og derfor finde det vanskeligere at konkurrere. Visse af de adspurgte mente imidlertid, at efterhånden som flyselskabernes samarbejde udviklede sig, ville deres samarbejdsaftaler og bilaterale produkter i det mindste på længere sigt yde de samme fordele som IATA-interlining.

(4) Luftfartsindustrien står i øjeblikket over for særlige vanskeligheder og kan derfor finde det vanskeligt at foretage de nødvendige investeringer til udvikling af et alternativt system af multilateral interlining.

(5) Gruppefritagelsen for passagertakstkonferencer bør derfor forlænges med tre år indtil den 30. juni 2005. For at gøre det lettere for Kommissionen på ny at undersøge, om gruppefritagelsen bør yderligere forlænges efter den dato, bør der til fritagelsen knyttes en forpligtelse om, at luftfartsselskaber, der deltager i konsultationer, skal indsamle data for hver IATA-sæson fra og med den 1. september 2002 om den relative anvendelse af de passagertakster, der fastsættes gennem disse og deres relative betydning for den nuværende interlining. Med et tidsrum på tre år vil der kunne disponeres over en række data over en tilstrækkelig repræsentativ periode.

(6) Ved forordning (EF) nr. 1324/2001 blev gruppefritagelsen for tildeling af ankomst- og afgangstidspunkter og fartplaner forlænget indtil vedtagelsen af de foreslåede ændringer til Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne(5). Da disse ændringer endnu ikke er vedtaget, er det berettiget at forlænge denne gruppefritagelse med endnu et år, indtil den 30. juni 2005.

(7) Forordning (EØF) nr. 1617/93 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 1617/93 foretages følgende ændringer:

1) I artikel 4 indsættes følgende stk. 3: "3. Luftfartsselskaber, der deltager i konsultationer om passagertakster, skal fra den 1. september 2002 indhente data med hensyn til følgende:

a) den relative andel af takster, der fastsættes gennem konsultationer vedrørende al taksttrafik inden for EØS

b) det omfang, hvori billetter til takster, der fastsættes gennem konsultationerne, rent faktisk benyttes til interlining

c) det omfang, hvori billetter til andre takster end takster fastsat gennem konsultationerne rent faktisk benyttes til interlining.

De indsamlede data skal indberettes til Kommissionen af eller på vegne af de involverede luftfartsselskaber med seks måneders mellemrum".

2) Artikel 7, stk. 2, affattes således: "Den anvendes indtil den 30. juni 2005".

Artikel 2

Denne forordning træder i kraft på tyvendedagen efter dens offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, ...

På Kommissionens vegne

Mario Monti

Medlem af Kommissionen

(1) EFT L 374 af 31.12.1987, s. 9.

(2) EFT C ...

(3) EFT L 155 af 26.6.1993, s. 18.

(4) EFT L 177 af 30.6.2001, s. 56.

(5) EFT L 14 af 22.1.1993, s. 1.